http://www.thaigov.go.th

วันนี้ ( 19 เมษายน 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี วีรชน สุคนธปฏิภาค รองโฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และ พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง มาตรการภาษีเพื่อสนับสนุนการศึกษา (ร่างพระราชกฤษฎีกาออกตามความในประมวล  
 รัษฎากร ว่าด้วยการยกเว้นรัษฎากร (ฉบับที่ ..) พ.ศ. ....)

2. เรื่อง การปรับปรุงโครงสร้างภาษีเงินได้บุคคลธรรมดา (ร่างพระราชบัญญัติแก้ไขเพิ่มเติม ประมวลรัษฎากร (ฉบับที่ ..) พ.ศ. ....  และร่างพระราชกฤษฎีกาออกตามความใน ประมวลรัษฎากรว่าด้วยการกำหนดค่าใช้จ่ายที่ยอมให้หักจากเงินได้พึงประเมิน

(ฉบับที่ ..) พ.ศ. ....

3. เรื่อง ร่างระเบียบสำนักนายกรัฐมนตรี เรื่อง ยกเลิกระเบียบสำนักนายกรัฐมนตรี ว่าด้วย  
 การขับเคลื่อนการปฏิรูปการศึกษาในทศวรรษที่สอง พ.ศ. 2552 พ.ศ. ....

|  |
| --- |
| **เศรษฐกิจ – สังคม** |

4. เรื่อง โครงการบ้านประชารัฐบนที่ดินราชพัสดุ

5. เรื่อง ขอความเห็นชอบแผนการลงทุนโครงการพัฒนาที่อยู่อาศัยของการเคหะแห่งชาติ ปี 2558 – 2560 และขออนุมัติโครงการพัฒนาที่อยู่อาศัย ชุดที่ 1 ปี 2558

6. เรื่อง การกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้น สุดท้ายฤดูการผลิต ปี 2557/2558

7. เรื่อง แผนมุ่งเป้าด้านการวิจัยและพัฒนาเพื่อสนับสนุนอุตสาหกรรมยานยนต์ไฟฟ้าของประเทศ ไทย

8. เรื่อง การเพิ่มเงื่อนไขการจัดสรรอัตราว่างจากผลการเกษียณอายุของข้าราชการครูและ บุคลากรทางการศึกษา

|  |
| --- |
| **ต่างประเทศ** |

9. เรื่อง การดำเนินงานรองรับการถ่ายโอนภารกิจหลักด้านการบริหารจัดการลุ่มแม่น้ำ จาก คณะกรรมาธิการแม่น้ำโขงให้แก่ประเทศสมาชิก (Core River Basin Management Functions Decentralization)

10. เรื่อง ความตกลงอาเซียนว่าด้วยบทบัญญัติเครื่องมือแพทย์ (ASEAN Agreement on Medical Device Directive)

11. เรื่อง การให้สัตยาบันต่อพิธีสารเลือกรับของอนุสัญญาว่าด้วยสิทธิคนพิการ

12. เรื่อง ขอความเห็นชอบหลักการการลงนามต่อสนธิสัญญามาร์ราเคช เพื่ออำนวยความ สะดวกในการเข้าถึงงานที่มีการโฆษณาแล้วสำหรับคนตาบอด คนพิการทางการเห็น และคนพิการทางสื่อพิมพ์

13. เรื่อง รายงานผลเจรจาการบินระหว่างไทย-ญี่ปุ่น

|  |
| --- |
| **แต่งตั้ง** |

14. เรื่อง ขอทบทวนมติคณะรัฐมนตรีเกี่ยวกับคณะกรรมการต่าง ๆ ที่แต่งตั้งโดยมติคณะรัฐมนตรี

15. เรื่อง รัฐบาลสาธารณรัฐเบลารุสขออนุมัติการเปิดสถานกงสุลกิตติมศักดิ์และขอแต่งตั้งกงสุล กิตติมศักดิ์ประจำประเทศไทย (กระทรวงการต่างประเทศ)

16. เรื่อง การแต่งตั้งข้าราชการพลเรือนสามัญให้ดำรงตำแหน่งเลขาธิการคณะกรรมการวิจัย แห่งชาติ (บริหารระดับสูง) (สำนักงานคณะกรรมการวิจัยแห่งชาติ)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1.  เรื่อง มาตรการภาษีเพื่อสนับสนุนการศึกษา (ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....)**

คณะรัฐมนตรีมีมติเห็นชอบการขยายระยะเวลาของมาตรการภาษีเพื่อสนับสนุนการศึกษาและอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... ตามที่กระทรวงการคลังเสนอและให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**ข้อเท็จจริง**

               กค. เสนอว่า

               1. ปัจจุบัน กค. ได้มีการกำหนดสิทธิประโยชน์ทางภาษีที่เกี่ยวข้องกับการศึกษา ซึ่งเป็นมาตรการที่ดำเนินการมาอย่างต่อเนื่องโดย**ไม่ได้กำหนดวันสิ้นอายุ**ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 420) พ.ศ. 2547 ดังนี้

                         1.1 กรณีหักลดหย่อนหรือหักค่าใช้จ่ายได้ 1 เท่า เช่น การบริจาคเงินให้แก่สถานศึกษาของทางราชการและเอกชน หอสมุดหรือห้องสมุดหรือสถาบันวิจัยของทางราชการ การให้ทุนการศึกษาแก่นักเรียน นิสิต นักศึกษาเป็นการทั่วไป

                         1.2 กรณีหักลดหย่อนหรือหักค่าใช้จ่ายได้ 2 เท่า เพื่อส่งเสริมเป็นกรณีพิเศษ เช่น การบริจาคเพื่อสนับสนุนการศึกษาตามโครงการที่ ศธ. ให้ความเห็นชอบโดยเป็นค่าใช้จ่ายสำหรับจัดหาหรือจัดสร้างอาคาร อาคารพร้อมที่ดิน หรือที่ดินให้แก่สถานศึกษาเพื่อใช้ประโยชน์ทางการศึกษา จัดหาวัสดุอุปกรณ์เพื่อการศึกษา แบบเรียน ตำราเรียนฯ ค่าใช้จ่ายในการจัดหาครู อาจารย์ หรือผู้ทรงคุณวุฒิทางการศึกษาฯ การบริจาคเงินเข้ากองทุนพัฒนาครู คณาจารย์และบุคลากรทางการศึกษา ที่ ศธ. จัดตั้งขึ้น การบริจาคเพื่อสร้างและบำรุงรักษาสนามเด็กเล่น สวนสาธารณะ หรือสนามกีฬาของทางราชการ หรือเอกชนที่เปิดให้ใช้เป็นการทั่วไปโดยไม่เก็บค่าบริการใด ๆ

               2. ต่อมาเพื่อจูงใจให้ภาคเอกชนสนับสนุนการศึกษามากยิ่งขึ้น จึงได้มีการตราพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ 558) พ.ศ. 2556 เพื่อกำหนดมาตรการภาษีเพื่อสนับสนุนการศึกษาเพื่อกำหนดสิทธิประโยชน์ทางภาษีเพื่อสนับสนุนการศึกษาเพิ่มเติม ดังนี้

                         2.1 กำหนดให้บุคคลธรรมดาที่บริจาคเงินให้แก่สถานศึกษาของราชการและเอกชนโดยไม่รวมโรงเรียนนอกระบบ สามารถนำมาหักเป็นค่าลดหย่อนได้ 2 เท่า ของจำนวนที่จ่ายจริง แต่เมื่อรวมค่าใช้จ่ายเพื่อสนับสนุนการศึกษาสำหรับโครงการที่ ศธ. ให้ความเห็นชอบแล้ว ต้องไม่เกินร้อยละ 10 ของเงินได้พึงประเมินจากหักค่าใช้จ่ายและหักลดหย่อนอื่น ๆ แล้ว

                         2.2 กำหนดให้บริษัทหรือห้างหุ้นส่วนนิติบุคคลที่บริจาคเงินหรือทรัพย์สินให้แก่สถานศึกษาของราชการและเอกชนโดยไม่รวมโรงเรียนนอกระบบ สามารถนำมาหักเป็นรายจ่ายได้ 2 เท่าของจำนวนที่บริจาค แต่เมื่อรวมกับรายจ่ายที่จ่ายไปเป็นค่าใช้จ่ายเพื่อสนับสนุนการศึกษาโครงการที่ ศธ. ให้ความเห็นชอบ และรายจ่ายที่จ่ายไปเป็นค่าใช้จ่ายในการจัดสร้างและการบำรุงรักษาสนามเด็กเล่น สวนสาธารณะหรือสนามกีฬาของราชการหรือเอกชนที่เปิดให้บริการโดยไม่เก็บค่าบริการ ต้องไม่เกินร้อยละ 10 ของกำไรสุทธิก่อนหักรายจ่าย ตามมาตรา 65 ตรี (3) แห่งประมวลรัษฎากร

                         2.3 ยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะและอากรแสตมป์ให้แก่บุคคลธรรมดา บริษัทหรือห้างหุ้นส่วนนิติบุคคลสำหรับเงินได้ที่ได้รับจากการโอนทรัพย์สิน การขายสินค้า หรือการกระทำตราสารอันเนื่องมาจากการบริจาคให้สถานศึกษาโดยจะต้องไม่นำต้นทุนของทรัพย์สินหรือสินค้าซึ่งได้รับยกเว้นภาษีมาหักเป็นค่าใช้จ่ายในการคำนวนภาษีเงินได้บุคคลธรรมดาหรือนิติบุคคล การให้สิทธิทางภาษีทั้งหมดมีผลบังคับสำหรับการบริจาคที่เกิดขึ้นตั้งแต่วันที่ 1 มกราคม 2556 ถึงวันทื่ 31 ธันวาคม 2558

3. เนื่องจากการได้รับสิทธิประโยชน์ทางภาษีสำหรับการบริจาคให้แก่สถาบันการศึกษาทั้งของรัฐและเอกชนตามพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ 558) พ.ศ. 2556 เพื่อกำหนดมาตรการภาษีเพื่อสนับสนุนการศึกษา ได้สิ้นสุดลงแล้วเมื่อวันที่ 31 ธันวาคม 2558 ดังนั้น เพื่อให้เกิดความต่อเนื่องของการสนับสนุนการศึกษา และเพื่อเป็นการปฏิรูประบบการศึกษาตามนโยบายประชารัฐ โดยให้ภาคเอกชนมีบทบาทในการส่งเสริมและพัฒนาการศึกษามากขึ้น และก่อให้เกิดความต่อเนื่องและยั่งยืน รวมทั้งสนองตอบต่อการดำเนินงานของคณะทำงานร่วมรัฐ-เอกชน-ประชาชน (ประชารัฐ) ภายใต้กรอบคณะกรรมการภาครัฐและเอกชนเพื่อขับเคลื่อนเศรษฐกิจของประเทศ ทั้งในด้านการยกระดับคุณภาพชีวิต (Competitive Workforce) และด้านการศึกษาพื้นฐานและการพัฒนาผู้นำ (Human Capital Development) **จึงเห็นควรขยายระยะเวลา**การให้สิทธิประโยชน์ทางภาษีตามร่างพระราชกฤษฎีกาดังกล่าว ออกไปอีกเพื่อสนับสนุนการศึกษาโดยกำหนดให้ผู้บริจาคให้แก่สถานศึกษาของราชการและเอกชน สามารถนำมาหักเป็นค่าลดหย่อนหรือค่าใช้จ่ายได้ **สำหรับการบริจาคที่เกิดขึ้นตั้งแต่วันที่ 1 มกราคม 2559 ถึงวันที่ 31 ธันวาคม 2561**

**2. เรื่อง การปรับปรุงโครงสร้างภาษีเงินได้บุคคลธรรมดา (ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. ....  และร่างพระราชกฤษฎีกาออกตามความในประมวลรัษฎากรว่าด้วยการกำหนดค่าใช้จ่ายที่ยอมให้หักจากเงินได้พึงประเมิน (ฉบับที่ ..) พ.ศ. ....**

คณะรัฐมนตรีมีมติเห็นชอบและอนุมัติ ตามที่กระทรวงการคลัง (กค.) เสนอ ดังนี้

1.       เห็นชอบการปรับปรุงโครงสร้างภาษีเงินได้บุคคลธรรมดา

2.       อนุมัติหลักการร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

3.       อนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการกำหนดค่าใช้จ่ายที่ยอมให้หักจากเงินได้พึงประเมิน (ฉบับที่ ..) พ.ศ. .... และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

                    กค. เสนอว่า

1.       เนื่องจากหลักเกณฑ์การหักค่าใช้จ่าย การหักค่าลดหย่อน การกำหนดเงินได้พึงประเมินที่ต้องยื่นรายการสำหรับบุคคลธรรมดา และอัตราภาษีเงินได้บุคคลธรรมดาได้ใช้บังคับมาเป็นระยะเวลานานแล้ว  ไม่สอดคล้องกับภาระค่าครองชีพในปัจจุบันที่เปลี่ยนแปลงไป จึงสมควรปรับปรุงหลักเกณฑ์และอัตราภาษีดังกล่าวให้เหมาะสมเป็นธรรม และสอดคล้องกับภาระค่าครองชีพในปัจจุบัน ดังนี้

|  |  |  |
| --- | --- | --- |
| **รายการ** | **เดิม** | **ใหม่** |
| 1.1 เงินได้พึงประเมิน | มาตรา 42 ทวิ เงินได้พึงประเมินตามความในมาตรา 40 (1) และ (2) ยอมให้หักค่าใช้จ่ายเป็นการเหมาได้ร้อยละ 40 แต่รวมกันต้องไม่เกิน 60,000 บาท | “มาตรา  42 ทวิ เงินได้พึงประเมินตามความในมาตรา 40 (1) และ (2) ยอดให้หักค่าใช้จ่ายเป็นการเหมาได้ **ร้อยละ 50 แต่รวมกันต้องไม่เกิน 100,000 บาท”** |
| 1.2 เงินได้พึงประเมินเฉพาะที่เป็นค่าแห่งกู๊ดวิลล์ ค่าแห่งลิขสิทธิ์หรือสิทธิอย่างอื่น | มาตรา 42 ตรี เงินได้พึงประเมินตามความในมาตรา 40 (3) เฉพาะที่เป็นค่าแห่งลิขสิทธิ์ยอมให้หักค่าใช้จ่ายเป็นการเหมาได้ร้อยละ 40 แต่ต้องไม่เกิน 60,000 บาท | “มาตรา 42 ตรี เงินได้พึงประเมินตามมาตรา 40 (3) เฉพาะที่เป็น**ค่าแห่งกู๊ดวิลล์ ค่าแห่งลิขสิทธิ์    หรือสิทธิอย่างอื่น  ยอมให้หักค่าใช้จ่ายได้ตามที่กำหนดโดยพระราชกฤษฎีกาออกตามความในประมวลรัษฎากร ว่าด้วยการกำหนดค่าใช้จ่ายที่ยอมให้หักจากเงินได้พึง** |
|  |  | **ประเมิน (ฉบับที่ ..) พ.ศ. .... หักค่าใช่จ่ายเป็นการเหมาร้อยละ 50 แต่รวมกันต้องไม่เกิน 100,000  บาท** |
| 1.3 รายการหักลดหย่อน | (ก) ลดหย่อนให้สำหรับผู้มีเงินได้ 30,000 บาท  (ข) สามีหรือภริยาของผู้มีเงินได้  30,000 บาท  (ค) บุตรชอบด้วยกฎหมายหรือบุตรบุญธรรมของผู้มีเงินได้รวมทั้งบุตรชอบด้วยกฎหมายของสามีหรือภริยาของผู้มีเงินได้ด้วย  (1)     (1) ที่เกิดก่อนหรือใน พ.ศ. 2522 หรือที่ได้รับเป็นบุตรบุญธรรมก่อน พ.ศ. 2522 คนละ 15,000 บาท  (2)     (2) ที่เกิดหลัง พ.ศ. 2522 หรือผู้ที่ได้รับเป็นบุตรบุญธรรมในหรือหลัง พ.ศ. 2522 คนละ 15,000 บาท แต่รวมกันต้องไม่เกินสามคนฯ | “(ก) ผู้มีเงินได้ **60,000 บาท**              (ข) สามีหรือภริยาของผู้มีเงินได้ 60,000 บาท              (ค) บุตรชอบด้วยกฎหมายหรือบุตรบุญธรรมของผู้มีเงินได้ หรือบุตรชอบด้วยกฎหมายของสามีหรือภริยาของผู้มีเงินได้ **คนละ 30,000 บาท** |
| 1.4 ยกเลิกการลดหย่อนเพื่อการศึกษาของบุตร | บุตรของผู้มีเงินได้ซึ่งมีสิทธิหักลดหย่อนตามเงื่อนไขใน (ค) และยังศึกษาอยู่ในสถานศึกษาของทางราชการสถานศึกษาตามกฎหมายว่าด้วยสถาบันศึกษาเอกชน หรือโรงเรียนราษฎร์ ตามกฎหมายว่าด้วยโรงเรียนราษฎร์ ให้หักลดหย่อนเพื่อการศึกษาได้อีกคนละ 2,000 บาท | **ยกเลิก** |
| 1.5 การหักลดหย่อนกรณีสามีภริยาต่างมีเงินได้ | กรณีสามีหรือภริยาต่างฝ่ายต่างมีเงินได้ การหักลดหย่อน ให้หักลดหย่อนรวมกันได้ 60,000 บาท            ในกรณีผู้มีเงินได้มิได้เป็นผู้อยู่ในประเทศไทย การหักลดหย่อน ให้หักได้เฉพาะสามีหรือภริยาและบุตรที่อยู่ในประเทศไทย | “ในกรณีสามีภริยาต่างฝ่ายต่างมีเงินได้ การหักลดหย่อน ให้หักลดหย่อนรวมกันได้ **120,000 บาท”**            ในกรณีผู้มีเงินได้มิได้เป็นผู้อยู่ในประเทศไทย การหักลดหย่อน ให้หักได้เฉพาะสามีหรือภริยาและบุตรที่อยู่ในประเทศไทย” |

|  |  |  |
| --- | --- | --- |
| 1.6 ผู้มีเงินได้เป็นกองมรดกหรือผู้มีเงินได้เป็นห้างหุ้นส่วนหรือคณะบุคคลที่มิใช่นิติบุคคล | ในกรณีผู้มีเงินได้เป็นกองมรดกให้หักลดหย่อนได้ 30,000 บาท  ในกรณีผู้มีเงินได้เป็นห้างหุ้นส่วนสามัญหรือคณะบุคคลที่มิใช่นิติบุคคลให้หักลดหย่อนได้ สำหรับผู้เป็นหุ้นส่วนหรือบุคคลในคณะบุคคลแต่ละคนซึ่งเป็นผู้อยู่ในประเทศไทยแต่รวมกันต้องไม่เกิน 60,000 บาท | “ในกรณีผู้มีเงินได้เป็นกองมรดกให้หักลดหย่อนได้ 60,000 บาท”  ในกรณีผู้มีเงินได้เป็นห้างหุ้นส่วนสามัญหรือคณะบุคคลที่มิใช่นิติบุคคลให้หักลดหย่อนได้ สำหรับผู้เป็นหุ้นส่วนหรือบุคคลในคณะบุคคลแต่ละคนซึ่งเป็นผู้อยู่ในประเทศไทยแต่รวมกันต้องไม่เกิน **120,000 บาท"** |
| 1.7 เงินได้พึ่งประเมินที่ต้องยื่นรายการสำหรับบุคคล | ให้บุคคลทุกคน เว้นแต่ผู้เยาว์ หรือผู้ที่ศาลสั่งให้เป็นไร้ความสามารถหรือเสมือนไร้ความสามารถ ยื่นรายการเกี่ยวกับเงินได้พึ่งประเมินที่ตนได้รับในระหว่างปีภาษีที่ล่วงมาแล้วพร้อมทั้งข้อความอื่น ๆ ภายในเดือนมีนาคมทุก ๆ ปี ตามแบบที่อธิบดีกำหนดต่อเจ้าพนักงานซึ่งรัฐมนตรีแต่งตั้ง ถ้าบุคคลนั้น  (1) ไม่มีสามีหรือภริยาและมีเงินได้พึงประเมินในปีภาษีที่ล่วงมาแล้วเกิน 30,000 บาท  (2) ไม่มีสามีหรือภริยาและมีเงินได้พึงประเมินในปีภาษีที่ล่วงมาแล้ว เฉพาะตามมาตรา 40 (1) ประเภทเดียว เกิน 50,000 บาท  (3) มีสามีหรือภริยาและมีเงินได้พึงประเมินในปีภาษีที่ล่วงมาแล้วเกิน 60,000 บาท หรือ  (4) มีสามีหรือภริยาและมีเงินได้ พึงประเมินในปีภาษีที่ล่วงมาแล้วเฉพาะตามมาตรา 40 (1) ประเภทเดียวกัน 100,000 บาท | (1) ไม่มีสามีหรือภริยาและมีเงินได้พึงประเมินในปีภาษีที่ล่วงมาแล้วเกิน 60,000 บาท  (2) ไม่มีสามีหรือภริยาและมีเงินได้พึงประเมินในปีภาษีที่ล่วงมาแล้วเฉพาะตามมาตรา 40 (1) ประเภทเดียวเกิน 100,000 บาท  (3) มีสามีหรือภริยาและมีเงินได้พึงประเมินในปีภาษีที่ล่วงมาแล้วเกิน 120,000 บาทหรือ  (4) มีสามีหรือภริยาและมีเงินได้พึงประเมินในปีภาษีที่ล่วงมาแล้วเฉพาะตามมาตรา 40 (1) ประเภทเดียวเกิน 200,000 บาท |

**1.8 ปรับปรุงบัญชีอัตราภาษีเงินได้บุคคลธรรมดา ดังนี้**

|  |  |  |  |  |  |
| --- | --- | --- | --- | --- | --- |
| **บัญชีอัตราภาษีเงินได้บุคคลธรรมดา ตามประมวลรัษฎากร** | | **บัญชีอัตราภาษีเงินได้บุคคลธรรมดา**  **ที่มีการปรับปรุงตามพระราชกฤษฎีกา** | | **บัญชีอัตราภาษีเงินได้บุคคลธรรมดา**  **ที่นำเสนอในครั้งนี้** | |
| **เงินได้สุทธิ** | **ร้อยละ** | **เงินได้สุทธิ** | **ร้อยละ** | **เงินได้สุทธิ** | **ร้อยละ** |
| 1 - 100,000 | 5 | 1 - 300,000 | 5 | 1 - 300,000 | 5 |
| 100,001 - 500,000 | 10 | 300,001 - 500,000 | 10 | 300,001 - 500,000 | 10 |
| 500,001 – 1,000,000 | 20 | 500,001 – 750,000 | 15 | 500,001 – 750,000 | 15 |
| 1,000,001 – 4,000,000 | 30 | 750,001 – 1,000,000 | 20 | 750,001 – 1,000,000 | 20 |
| 4,000,001 ขึ้นไป | 37 | 1,000,001 – 2,000,000 | 25 | 1,000,001 – 2,000,000 | 25 |
|  | | 2,000,001 – 4,000,000 | 30 | 2,000,001 – **5,000,000** | 30 |
| 4,000,001 ขึ้นไป | 35 | **5,000,001 ขึ้นไป** | 35 |

ทั้งนี้ พระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 470) พ.ศ. 2551 เพื่อยกเว้นภาษีเงินได้บุคคลธรรมดาสำหรับเงินได้สุทธิ 150,000 บาท ยังคงใช้บังคับอยู่ต่อไป

1.9 **การปรับปรุงการหักค่าใช้จ่าย ค่าลดหย่อน บัญชีอัตราภาษีเงินได้บุคคลธรรมดา และเกณฑ์การยื่นรายการเกี่ยวกับเงินได้พึงประเมินที่ได้รับในระหว่างปีภาษีที่ล่วงมาแล้วข้างต้น ให้ใช้บังคับสำหรับเงินได้พึงประเมินในปีภาษี 2560 ที่จะต้องยื่นรายการใน พ.ศ. 2561 เป็นต้นไป**

2. ตราร่างพระราชกฤษฎีกาออกตามความในประมวลรัษฎากร ว่าด้วยการกำหนดค่าใช้จ่ายที่ยอมให้หักจากเงินได้พึงประเมิน (ฉบับที่ ..) พ.ศ. .... เพื่อกำหนดหลักเกณฑ์การหักค่าใช้จ่าย ดังนี้

|  |  |
| --- | --- |
| **รายการ** | **ร่างพระราชกฤษฎีกาฯ** |
| รายการหักค่าใช้จ่ายสำหรับเงินได้พึงประเมิน | มาตรา 4 ทวิเงินได้พึงประเมินตามมาตรา 40 (3) แห่งประมวลรัษฎากร ซึ่งได้แก้ไขเพิ่มเติมโดยพระราชบัญญัติแก้ไขเพิ่มเติม ประมวลรัษฎากร (ฉบับที่ 16) พ.ศ. 2502 เฉพาะที่เป็น**ค่าแห่งกู๊ดวิลล์ ค่าแห่งลิขสิทธิ์ หรือสิทธิอย่างอื่น ยอมให้หักค่าใช้จ่ายเป็นการเหมาร้อยละ 50 แต่รวมกันต้องไม่เกิน 100,000 บาท** เว้นแต่ผู้มีเงินได้จะแสดงหลักฐานต่อเจ้าพนักงานประเมินและพิสูจน์ได้ว่ามีค่าใช้จ่ายมากกว่านั้น ก็ยอมให้หักค่าใช้จ่ายได้ตามความจำเป็นและสมควร |

3. มาตรการดังกล่าวจะส่งผลกระทบดังนี้

3.1 การหักค่าใช้จ่ายและค่าลดหย่อนของผู้เสียภาษีมีความเหมาะสมสอดคล้องกับค่าครองชีพในปัจจุบัน

3.2 เป็นการบรรเทาภาระภาษีโดยผู้เสียภาษีทุกรายจะมีภาระภาษีลดลงและผู้เสียภาษีที่มีเฉพาะเงินได้ประเภทเงินเดือนและหักลดหย่อนส่วนตัวโดยไม่ใช้สิทธิลดหย่อนรายการอื่น **จะเริ่มเสียภาษีเมื่อมีเงินได้ 26,000 บาทต่อเดือน**

3.3 เป็นการส่งเสริมการพัฒนาสิ่งประดิษฐ์ งานสร้างสรรค์และนวัตกรรม ซึ่งจะเป็นประโยชน์ต่อการพัฒนาเศรษฐกิจและสังคมของประเทศไทยในหลายด้านรวมทั้งสร้างโอกาสทางเศรษฐกิจด้านฐานความรู้ เทคโนโลยี นวัตกรรมและความคิดสร้างสรรค์

3.4 ทำให้เกณฑ์เงินได้พึงประเมินขั้นต่ำที่ต้องยื่นแบบแสดงรายการภาษีเงินได้บุคคลธรรมดามีความสอดคล้องกับค่าใช้จ่ายและค่าลดหย่อนที่ปรับเพิ่มขึ้น และจะลดจำนวนแบบแสดงรายการภาษีเงินได้บุคคลธรรมดา (ภ.ง.ด. 90 และ ภ.ง.ด. 91) ประมาณ 1,000,000 แบบ อันจะช่วยลดภาระและงบประมาณในกระบวนงานกรรมวิธีแบบแสดงรายการภาษีและลดค่าใช้จ่ายในการปฏิบัติหน้าที่ทางภาษีของผู้เสียภาษีที่มีรายได้ไม่ถึงเกณฑ์ขั้นต่ำที่ต้องยื่นแบบแสดงรายการภาษี

3.5 การปรับปรุงโครงสร้างภาษีเงินได้บุคคลธรรมดา คาดว่าจะมี**ภาษีสูญเสียของปีภาษี 2560 ประมาณ 32,000 ล้านบาท** แต่จะทำให้ระบบภาษีมีความเป็นธรรมยิ่งขึ้น

**3. เรื่อง ร่างระเบียบสำนักนายกรัฐมนตรี เรื่อง ยกเลิกระเบียบสำนักนายกรัฐมนตรี ว่าด้วยการขับเคลื่อนการปฏิรูปการศึกษาในทศวรรษที่สอง พ.ศ. 2552 พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรี เรื่อง ยกเลิกระเบียบสำนักนายกรัฐมนตรี ว่าด้วยการขับเคลื่อนการปฏิรูปการศึกษาในทศวรรษที่สอง พ.ศ. 2552 พ.ศ. .... ตามที่กระทรวงศึกษาธิการ (ศธ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

ศธ. เสนอว่า

1. เนื่องด้วยระเบียบสำนักนายกรัฐมนตรี ว่าด้วยการขับเคลื่อนการปฏิรูปการศึกษาในทศวรรษที่สอง พ.ศ. 2552 กำหนดให้มีคณะกรรมการ 2 คณะ ได้แก่ คณะกรรมการนโยบายปฏิรูปการศึกษาในทศวรรษที่สอง (กนป.) มีนายกรัฐมนตรีเป็นประธาน มีอำนาจหน้าที่กำหนดนโยบายและยุทธศาสตร์การขับเคลื่อนการปฏิรูปการศึกษาในทศวรรษที่สอง และมอบหมายหน่วยงานที่เกี่ยวข้องจัดทำแผนปฏิบัติการและดำเนินงานตามอำนาจหน้าที่ และคณะกรรมการขับเคลื่อนการปฏิรูปการศึกษาในทศวรรษที่สอง (กขป.) มีรัฐมนตรีว่าการกระทรวงศึกษาธิการเป็นประธาน มีอำนาจหน้าที่อำนวยการขับเคลื่อนการปฏิรูปการศึกษาในทศวรรษที่สองตามนโยบายและยุทธศาสตร์

2. คณะรัฐมนตรีมีมติเมื่อวันที่ 17 พฤศจิกายน 2558 แต่งตั้งคณะกรรมการขับเคลื่อนและปฏิรูปการบริหารราชการแผ่นดิน รวม 6 คณะ ซึ่งมีอำนาจหน้าที่เสนอแนะนโยบาย มาตรการ และแนวทางการดำเนินการ ตลอดจนแนวทางการแก้ไขปัญหา พร้อมกำกับ ดูแล และติดตามการดำเนินการของส่วนราชการต่าง ๆ เพื่อให้การขับเคลื่อนและปฏิรูปการบริหารราชการแผ่นดินเป็นไปอย่างมีประสิทธิภาพ โดยคณะที่ 1 คณะกรรมการขับเคลื่อนและปฏิรูปด้านการพัฒนาทรัพยากรมนุษย์และระบบการศึกษา มีนายกรัฐมนตรีเป็นประธาน ประกอบกับมีคำสั่งสำนักนายกรัฐมนตรี ที่ 376/2558 เรื่อง แต่งตั้งคณะกรรมการขับเคลื่อนและปฏิรูประบบการบริหารราชการแผ่นดิน คณะที่ 1 คณะกรรมการขับเคลื่อนและปฏิรูปด้านการพัฒนาทรัพยากรมนุษย์และระบบการศึกษา ดังนั้น เพื่อให้เป็นไปตามมติคณะรัฐมนตรีดังกล่าว สมควรยกเลิกระเบียบสำนักนายกรัฐมนตรี ว่าด้วยการขับเคลื่อนการปฏิรูปการศึกษาในทศวรรษที่สอง พ.ศ. 2552

**สาระสำคัญของร่างระเบียบฯ**

ยกเลิกระเบียบสำนักนายกรัฐมนตรี ว่าด้วยการขับเคลื่อนการปฏิรูปการศึกษาในทศวรรษที่สอง พ.ศ. 2552

|  |
| --- |
| **เศรษฐกิจ – สังคม** |

**4. เรื่อง โครงการบ้านประชารัฐบนที่ดินราชพัสดุ**

คณะรัฐมนตรีมีมติรับทราบและเห็นชอบตามที่กระทรวงการคลัง (กค.) เสนอ ดังนี้

1. รับทราบกรอบการดำเนินโครงการบ้านธนารักษ์บนที่ราชพัสดุ ทั้งนี้ หากการดำเนินการโครงการเข้าข่ายตามพระราชบัญญัติการให้เอกชนร่วมลงทุนในกิจการของรัฐ พ.ศ. 2556 ให้กรมธนารักษ์ปฏิบัติตามพระราชบัญญัติดังกล่าวและประกาศคณะกรรมการในโยบายการให้เอกชนร่วมลงทุนในกิจการของรัฐที่เกี่ยวข้องอย่างเคร่งครัดต่อไปด้วย

2. เห็นชอบให้ธนาคารอาคารสงเคราะห์และธนาคารออมสินแยกบัญชีมาตรการสินเชื่อเพื่อที่อยู่อาศัย (Post Finance) เป็นโครงการตามนโยบายของรัฐบาล (Public Service Account: PSA) และไม่นับรวมหนี้ที่ไม่ก่อให้เกิดรายได้ (Non-Performing Loan: NPLs) จากการดำเนินโครงการเป็นตัวชี้วัดผลการดำเนินงานของธนาคาร รวมทั้งให้สามารถนำค่าใช้จ่ายในการจัดทำโครงการฯ บวกกลับกำไรสุทธิเพื่อการคำนวณโบนัสพนักงานได้ ทั้งนี้ กระทรวงการคลัง โดยธนาคารอาคารสงเคราะห์และธนาคารออมสินจะต้องไม่ขอรับการชดเชยงบประมาณสำหรับการดำเนินโครงการฯ ในอนาคต

3. ให้กระทรวงการคลังและหน่วยงานที่เกี่ยวข้องกำกับดูแลการคัดเลือกเอกชนที่เข้าร่วมพัฒนาโครงการบ้านประชารัฐบนที่ดินราชพัสดุอย่างใกล้ชิดเพื่อให้ได้เอกชนที่มีศักยภาพและสามารถดำเนินโครงการได้แล้วเสร็จตามกำหนดเวลา

4. ให้กระทรวงการพัฒนาสังคมและความมั่นคงของมนุษย์ร่วมกับกระทรวงการคลังและหน่วยงานที่เกี่ยวข้องเร่งรัดการสำรวจจำนวนผู้มีรายได้น้อยที่ไม่มีที่อยู่อาศัยเป็นของตนเอง เพื่อวางแผนการพัฒนาที่อยู่อาศัยสำหรับผู้มีรายได้น้อยในระยะยาว รวมทั้งกำหนดรูปแบบการลงทุนที่เหมาะสมสำหรับการดำเนินโครงการต่อไปตามมติคณะรัฐมนตรีเมื่อวันที่ 22 มีนาคม 2559 (เรื่อง บ้านประชารัฐ)

**สาระสำคัญของเรื่อง**

กค. รายงานว่า

1. กค. ได้จัดทำโครงการบ้านประชารัฐบนที่ดินราชพัสดุในชื่อ “โครงการบ้านธนารักษ์ประชารัฐ” มีกรอบการดำเนินโครงการในหลักการเดียวกับโครงการบ้านประชารัฐที่คณะรัฐมนตรีได้มีมติเห็นชอบแล้ว มีวัตถุประสงค์ให้เจ้าหน้าที่ของรัฐได้มีที่อยู่อาศัยเป็นการชั่วคราวและเพื่อให้เจ้าหน้าที่ของรัฐและประชาชนที่ไม่เคยมีกรรมสิทธิ์ในที่อยู่อาศัยมาก่อนได้มีที่อยู่อาศัยเป็นของตนเองบนที่ดินราชพัสดุเพิ่มประสิทธิภาพในการจัดสรรทรัพยากรในระบบเศรษฐกิจจากที่ดินราชพัสดุที่ยังไม่มีการใช้ประโยชน์ และเพิ่มมูลค่าที่ดินราชพัสดุ โดยให้สถาบันการเงินของรัฐ ได้แก่ ธนาคารอาคารสงเคราะห์และธนาคารออมสินสนับสนุนสินเชื่อเงื่อนไขผ่อนปรนพิเศษ แบ่งเป็นสินเชื่อเพื่อพัฒนาโครงการที่อยู่อาศัย (Pre Finance) วงเงินรวม 4,000 ล้านบาท สำหรับผู้ประกอบการลงทุนก่อสร้างที่อยู่อาศัยเพื่อให้เช่าระยะสั้นและระยะยาว และสินเชื่อเพื่อที่อยู่อาศัย (Post Finance) วงเงินรวม 5,000 ล้านบาท สำหรับเจ้าหน้าที่ของรัฐและประชาชนที่ไม่เคยมีกรรมสิทธิ์ในที่อยู่อาศัยมาก่อนรายละไม่เกิน 1 ล้านบาท รวมถึงการซ่อมแซมหรือต่อเติมที่อยู่อาศัยบนพื้นที่ดินราชพัสดุรายละไม่เกิน 5 แสนบาท โดยภาคเอกชนเป็นผู้รับภาระจ่ายค่าธรรมเนียมจดทะเบียนการเช่าอาคารชุดพักอาศัย ค่าธรรมเนียมจดทะเบียนการเช่าที่ดินราชพัสดุและค่าธรรมเนียมจดทะเบียนการจำนอง

2. โครงการดังกล่าวสนับสนุนให้เอกชนเข้าร่วมลงทุนก่อสร้างที่อยู่อาศัยเพื่อให้เจ้าหน้าที่ของรัฐและประชาชนโดยรัฐกำหนดเงื่อนไขผ่อนปรนพิเศษ และให้สิทธิต่าง ๆ เช่น การผ่อนปรนอัตราค่าเช่าที่ราชพัสดุ ค่าธรรมเนียม และเงื่อนไขการเช่าต่าง ๆ

**5. เรื่อง ขอความเห็นชอบแผนการลงทุนโครงการพัฒนาที่อยู่อาศัยของการเคหะแห่งชาติ ปี 2558 – 2560 และขออนุมัติโครงการพัฒนาที่อยู่อาศัย ชุดที่ 1 ปี 2558**

คณะรัฐมนตรีมีมติเห็นชอบและอนุมัติตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

1. เห็นชอบแผนการลงทุนโครงการพัฒนาที่อยู่อาศัยของการเคหะแห่งชาติ ปี 2558 – 2560 จำนวน 116 โครงการ 35,342 หน่วย

2. อนุมัติการดำเนินโครงการพัฒนาที่อยู่อาศัย ชุดที่ 1 ปี 2558 จำนวน 43 โครงการ 11,485 หน่วย โดยให้กระทรวงการคลัง (กค.) เป็นผู้พิจารณาวิธีการกู้เงิน เงื่อนไข และรายละเอียดต่าง ๆ ของการกู้เงิน การค้ำประกันและการบริหารความเสี่ยงในแต่ละครั้งได้ตามความเหมาะสมและจำเป็น

ทั้งนี้ **แผนการลงทุนโครงการพัฒนาที่อยู่อาศัย ปี 2558 – 2560** ประกอบด้วย (1) โครงการพัฒนาที่อยู่อาศัย ชุดที่ 1 ปี 2558 – 2559 (2) โครงการอาคารเช่าสำหรับผู้มีรายได้น้อย ปี 2558 – 2560 (3) โครงการฟื้นฟูเมืองชุมชนดินแดง และ (4) โครงการพัฒนาที่อยู่อาศัยตามโครงข่ายคมนาคมโครงสร้างพื้นฐาน โดยโครงการพัฒนาที่อยู่อาศัย ชุดที่ 1 ปี 2558 เป็นส่วนหนึ่งรวมอยู่ในแผนการลงทุนฯ ด้วย

**6. เรื่อง การกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้ายฤดูการผลิต ปี 2557/2558**

คณะรัฐมนตรีมีมติเห็นชอบการกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้าย ฤดูการผลิตปี 2557/2558 ตามที่กระทรวงอุตสาหกรรม (อก.) เสนอ เป็นรายเขต 9 เขต โดยราคาอ้อยเฉลี่ยทั่วประเทศในอัตราตันอ้อยละ 854.25 บาท ระดับความหวานที่ 10 ซี.ซี.เอส. และกำหนดอัตราขึ้น/ลงของราคาอ้อยเท่ากับ 51.25 บาท ต่อ 1 หน่วย ซี.ซี.เอส. ต่อเมตริกตัน และผลตอบแทนการผลิตและจำหน่ายน้ำตาลทรายขั้นสุดท้าย เท่ากับ 366.11 บาท ต่อตันอ้อย ตามที่คณะกรรมการอ้อยและน้าตาลทราย (กอน.) เสนอ

**7.  เรื่อง แผนมุ่งเป้าด้านการวิจัยและพัฒนาเพื่อสนับสนุนอุตสาหกรรมยานยนต์ไฟฟ้าของประเทศไทย**

                      คณะรัฐมนตรีมีมติรับทราบตามที่ กระทรวงวิทยาศาสตร์และเทคโนโลยี (วท.) เสนอ แผนมุ่งเป้าด้านการวิจัยและพัฒนาเพื่อสนับสนุนอุตสาหกรรมยานยนต์ไฟฟ้าของประเทศไทย

**สาระสำคัญของเรื่อง**

                       วท. รายงานว่า

                     1. ตามที่คณะรัฐมนตรีมีมติ (3 มีนาคม 2558 และ 13 ตุลาคม 2558) คณะกรรมการพัฒนาระบบนวัตกรรมของประเทศ (คพน.) ในการประชุมครั้งที่ 3/2558 เมื่อวันที่ 7 สิงหาคม 2558 มีมติเห็นชอบหลักการต่อแผนที่นำทางการส่งเสริมยานยนต์ไฟฟ้าในประเทศไทย โดยมีเป้าหมายเพื่อให้ประเทศไทยมีความสามารถในการผลิตยานยนต์ไฟฟ้าเชิงพาณิชย์ให้ได้ภายในปี 2562 ซึ่งแบ่งยานยนต์ไฟฟ้าเป็น 3 กลุ่ม ได้แก่ รถโดยสารไฟฟ้า ยานยนต์ไฟฟ้าดัดแปลง และรถยนต์ไฟฟ้าส่วนบุคคลและกำหนดเทคโนโลยีที่จำเป็นต่อการพัฒนายานยนต์ไฟฟ้าสำหรับประเทศไทย ได้แก่ แบตเตอรี่ มอเตอร์และระบบขับเคลื่อน หัวจ่ายไฟฟ้า และสถานีประจุไฟฟ้า

                      2. สวทช. เล็งเห็นนโยบายของภาครัฐที่ต้องการส่งเสริมให้ประเทศไทยมีความสามารถในการผลิตยานยนต์ไฟฟ้า โดยเฉพาะอย่างยิ่งการผลิตชิ้นส่วนที่ไทยยังไม่สามารถผลิตหรือประกอบเองในประเทศ เช่น แบตเตอรี่ที่มีราคาค่อนข้างสูงราวร้อยละ 75 ของราคายานยนต์ทั้งคัน สวทช. จึงได้จัดการประชุมหารือร่วมกับหน่วยงานต่าง ๆ ที่เกี่ยวข้องเพื่อจัดทำแผนมุ่งเป้าด้านการวิจัยและพัฒนาเพื่อสนับสนุนอุตสาหกรรมยานยนต์ไฟฟ้าของประเทศไทยเพื่อเตรียมความพร้อมของประเทศในการเป็นศูนย์กลางการผลิตยานยนต์ไฟฟ้าในภูมิภาคอาเซียนต่อไป

**วัตถุประสงค์ของแผนมุ่งเป้าด้านการวิจัยฯ**

1. เพื่อเป็นกรอบและทิศทางในการดำเนินโครงการวิจัย พัฒนา และสนับสนุนองค์ความรู้ในการผลิตชิ้นส่วนที่เป็นองค์ประกอบสำคัญ สำหรับใช้ในการผลิตยานยนต์ไฟฟ้าของประเทศไทย

2. เพื่อให้ประเทศไทยสามารถผลิตชิ้นส่วน อุปกรณ์สำคัญสำหรับยานยนต์ไฟฟ้าขึ้นเองภายในประเทศ และลดการนำเข้าชิ้นส่วนจากต่างประเทศ

3. เพื่อส่งเสริมให้ประเทศไทยเป็นศูนย์กลางยานยนต์ไฟฟ้าส่วนภูมิภาค

**เป้าหมายของแผนงานวิจัย** เพื่อให้เกิดอุตสาหกรรมการผลิตประกอบ และพัฒนาชิ้นส่วนยานยนต์ไฟฟ้าในประเทศ**ภายในปี 2564**

**แผนงานวิจัย** แบ่งเป็น 4 แผนงานวิจัย ดังนี้

1) **แผนงานที่ 1** การวิจัย พัฒนา และสร้างองค์ความรู้ ด้านแบตเตอรรี่และระบบจัดการพลังงาน มีเป้าประสงค์เพื่อให้มีเทคโนโลยีและต้นแบบของแบตเตอรี่ที่มีประสิทธิภาพสูง รวมทั้งองค์ความรู้ในการกำจัดและนำแบตเตอรี่กลับมาใช้ใหม่ ที่สามารถใช้ได้จริงในภาคอุตสาหกรรม

2) **แผนที่ 2** การวิจัย พัฒนา และสร้างองค์ความรู้ ด้านมอเตอร์และระบบขับเคลื่อน มีเป้าประสงค์เพื่อให้มีเทคโนโลยีและต้นแบบมอเตอร์และระบบขับเคลื่อนสำหรับยานยนต์ไฟฟ้าทุกประเภทที่สามารถนำไปผลิตและประกอบในภาคอุตสาหกรรมได้จริง

3) **แผนงานที่ 3** การวิจัย พัฒนา และสร้างองค์ความรู้ ด้านโครงสร้างน้ำหนักเบาและการประกอบ มีเป้าประสงค์เพื่อให้มีวัสดุที่เหมาะสมสำหรับทำโครงสร้างยานยนต์แบบน้ำหนักเบาและสามารถประกอบเป็นตัวรถในการผลิตยานยนต์ไฟฟ้า

4) **แผนงานที่ 4** การวิจัย พัฒนา และสร้างองค์ความรู้ด้านการพัฒนานโยบาย มาตรฐาน และบุคคลกร มีเป้าประสงค์เพื่อให้มีนโยบาย มาตรฐานและบุคคลกรรองรับอุตสาหกรรมยานยนต์ไฟฟ้า

รวมทั้งได้รวบรวมสถานภาพด้านการวิจัย พัฒนาและสนับสนุนองค์ความรู้ด้านยานยนต์ไฟฟ้าของประเทศไทย ทั้งในด้านแบตเตอรี่และระบบการจัดการพลังงาน ด้านมอเตอร์และระบบขับเคลื่อน ด้านการพัฒนาโครงสร้างน้ำหนักเบาและตัวอย่างความสามารถในการพัฒนาเทคโนโลยียานยนต์ไฟฟ้าของประเทศไทย

**8. เรื่อง การเพิ่มเงื่อนไขการจัดสรรอัตราว่างจากผลการเกษียณอายุของข้าราชการครูและบุคลากรทางการศึกษา**

คณะรัฐมนตรีมีมติเห็นชอบการเพิ่มเงื่อนไขการพิจารณาจัดสรรอัตราว่างจากผลการเกษียณอายุของส่วนราชการ โดยให้คณะกรรมการข้าราชการครูและบุคลากรทางการศึกษา (ก.ค.ศ.) พิจารณาจัดสรรอัตราว่างจากผลการเกษียณอายุกรณีข้าราชการครูและบุคลากรทางการศึกษาสำหรับตำแหน่งในสังกัดสถาบันการพลศึกษา คือ **“ญ.ตำแหน่งในสังกัดสถาบันการพลศึกษา”** ตามที่คณะกรรมการกำหนดเป้าหมายและนโยบายกำลังคนภาครัฐ (คปร.) เสนอ

|  |
| --- |
| **ต่างประเทศ** |

**9.  เรื่อง การดำเนินงานรองรับการถ่ายโอนภารกิจหลักด้านการบริหารจัดการลุ่มแม่น้ำ จากคณะกรรมาธิการ แม่น้ำโขงให้แก่ประเทศสมาชิก (Core River Basin Management Functions Decentralization)**

คณะรัฐมนตรีมีมติเห็นชอบ ตามที่ กระทรวงทรัพยากรธรรมชาติและสิ่งแวดล้อม (ทส.) เสนอ

ดังนี้

1. เห็นชอบในหลักการ “การดำเนินงานรองรับการถ่ายโอนภารกิจหลัก ด้านการบริหารจัดการลุ่มแม่น้ำ จากคณะกรรมาธิการแม่น้ำโขงให้แก่ประเทศสมาชิก  (Core River Basin Management Functions Decentralization)”

2. มอบหมายคณะกรรมการแม่น้ำโขงแห่งชาติไทย ทำหน้าที่พิจารณารายละเอียดการดำเนินงานรองรับการถ่ายโอนภารกิจหลักด้านการบริหารจัดการลุ่มแม่น้ำจากคณะกรรมาธิการแม่น้ำโขงให้แก่ประเทศสมาชิก (Core River Basin Management Functions Decentralization) และกิจกรรมที่เกี่ยวข้อง 3. มอบหมาย ทส. โดยกรมทรัพยากรน้ำ ในฐานะสำนักเลขาธิการคณะกรรมการแม่น้ำโขงแห่งชาติไทย เป็นเจ้าภาพหลักรับผิดชอบแผนงบประมาณในเชิงบูรณาการเพื่อการใช้จ่ายงบประมาณร่วมกันของส่วนราชการที่รับผิดชอบดำเนินกิจกรรม และการจัดสรรงบประมาณตามแผนบูรณาการ ให้มีการจัดสรรตามภารกิจและอำนาจหน้าที่ของส่วนราชการ ดังนี้ 1. ภารกิจด้านเก็บข้อมูล การแลกเปลี่ยนและการตรวจติดตาม 2. ภารกิจด้านการวิเคราะห์ การจัดทำแบบจำลองและการประเมิน 3. ภารกิจด้านการสนับสนุนการวางแผนและการพัฒนาลุ่มแม่น้ำ 4. ภารกิจด้านการพยากรณ์ การเตือนภัยและตอบสนองสภาวะฉุกเฉิน 5. ภารกิจหลักด้านการปฏิบัติตามระเบียบปฏิบัติการใช้น้ำของคณะกรรมาธิการแม่น้ำโขง

**10.  เรื่อง ความตกลงอาเซียนว่าด้วยบทบัญญัติเครื่องมือแพทย์ (ASEAN Agreement on Medical Device Directive)**

คณะรัฐมนตรีมีมติเห็นชอบตามที่ กระทรวงสาธารณสุข (สธ.) เสนอ ดังนี้

1. เห็นชอบให้นำความตกลงอาเซียนว่าด้วยบทบัญญัตติเครื่องมือแพทย์ (ASEAN Agreement on Medical Device Directive) เสนอสภานิติบัญญัติแห่งชาติ โดยให้ส่งความตกลงดังกล่าวให้คณะกรรมการประสานงานสภานิติบัญญัติแห่งชาติ พิจารณาก่อนเสนอสภานิติบัญญัติแห่งชาติพร้อมกับร่างพระราชบัญญัติเครื่องมือแพทย์ (ฉบับที่ ..) พ.ศ. …. ต่อไป

2. ให้กระทรวงการต่างประเทศดำเนินการจัดทำสัตยาบันสาร แจ้งต่อสำนักเลขาธิการอาเซียน เมื่อสภานิติบัญญัติแห่งชาติให้ความเห็นชอบความตกลงดังกล่าวและร่างพระราชบัญญัติในเรื่องนี้ได้ประกาศใช้บังคับเป็นกฎหมาย รวมทั้งกระทรวงสาธารณสุขได้แจ้งความพร้อมในการปฏิบัติตามพันธกรณีของความตกลงในเรื่องนี้ไปยังกระทรวงการต่างประเทศแล้ว

**สาระสำคัญของความตกลงอาเซียนว่าด้วยบทบัญญัติเครื่องมือแพทย์ (AMDD : ASEAN Agreement on Medical Device Directive)** เป็นการกำหนดกรอบกฎหมายในการควบคุมกำกับดูแลเครื่องมือแพทย์ของประเทศสมาชิกอาเซียน มีสาระสำคัญเกี่ยวกับมาตรฐานและการตรวจสอบรับรองเครื่องมือแพทย์ เช่น คำจำกัดความและขอบเขตของเครื่องมือแพทย์ หลักการที่จำเป็นเพื่อความปลอดภัยและสมรรถนะในการใช้งานของเครื่องมือแพทย์ การจำแนกประเภทเครื่องมือแพทย์ การประเมินความสอดคล้องของเครื่องมือแพทย์ การขึ้นทะเบียนและการวางตลาดเครื่องมือแพทย์ เอกสารวิชาการของเครื่องมือแพทย์ การอ้างอิงมาตรฐาน ฉลาก ระบบ เฝ้าระวัง เป็นต้น ซึ่งรัฐมนตรีว่าการกระทรวงพาณิชย์ได้ลงนามความตกลงฯ ดังกล่าวไปแล้ว เมื่อวันที่ 21 พฤศจิกายน 2557 แต่ยังมิได้ก่อให้เกิดผลผูกพันในทันที โดยหลังจากลงนามแล้วประเทศสมาชิกต้องดำเนินกระบวนการภายใน ให้เสร็จสิ้น และแจ้งการยอมรับหรือให้สัตยาบันอีกขึ้นตอนหนึ่ง เพื่อให้มีผลผูกพันทางกฎหมายต่อไป

**11. เรื่อง การให้สัตยาบันต่อพิธีสารเลือกรับของอนุสัญญาว่าด้วยสิทธิคนพิการ**

คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

1. ให้ประเทศไทยเข้าเป็นภาคีและให้สัตยาบันต่อพิธีสารเลือกรับของอนุสัญญาว่าด้วยสิทธิคนพิการ

2. ให้กระทรวงการต่างประเทศ (กต.) โดยกรมสนธิสัญญาและกฎหมายดำเนินการจัดทำ ภาคยานุวัติสารดังกล่าวต่อไป

**พิธีสารเลือกรับของอนุสัญญาว่าด้วยสิทธิคนพิการ มีสาระสำคัญสรุปได้ดังนี้**

1. พิธีสารฯ เป็นกลไกเพื่อทำให้การคุ้มครองสิทธิของคนพิการสมบูรณ์และมีประสิทธิภาพยิ่งขึ้น มี 18 ข้อบท ประกอบด้วย กระบวนการร้องเรียนโดยปัจเจกบุคคล (Individual communication) และกระบวนการการไต่สวน (Inquiry)

2. พิธีสารฯ เป็นกระบวนการที่คนพิการหรือองค์กรคนพิการสามารถร้องเรียนเกี่ยวกับการถูกเลือกปฏิบัติโดยไม่เป็นธรรมและสามารถเสนอเรื่องไปยังคณะกรรมการว่าด้วยสิทธิคนพิการโดยตรงได้ด้วย ทั้งนี้ คณะกรรมการว่าด้วยสิทธิคนพิการจะไม่รับข้อร้องเรียนที่เคยได้รับการตรวจสอบจากคณะกรรมการแล้ว หรืออยู่ในระหว่างการตรวจสอบหรือเสร็จสิ้นการตรวจสอบแล้ว โดยกระบวนการในการสอบสวนหรือไกล่เกลี่ยระหว่างประเทศและเป็นข้อร้องเรียนที่เกิดขึ้นก่อนที่พิธีสารเลือกรับนี้จะมีผลบังคับใช้ในรัฐภาคีที่เกี่ยวข้อง และกระบวนการพิจารณาข้อร้องเรียนของคณะกรรมการจะมีการตรวจสอบข้อมูล โดยที่ต้องได้รับความยินยอมจากรัฐภาคีด้วย

3. คณะกรรมการจะจัดการประชุมแบบปิดในการตรวจสอบข้อร้องเรียนภายใต้พิธีสารฉบับนี้

4. การไต่สวนกระทำโดยลับ และให้แสวงหาความร่วมมือของรัฐภาคีในทุกขั้นตอนของกระบวนการไต่สวน

**12. เรื่อง ขอความเห็นชอบหลักการการลงนามต่อสนธิสัญญามาร์ราเคช เพื่ออำนวยความสะดวกในการเข้าถึงงานที่มีการโฆษณาแล้วสำหรับคนตาบอด คนพิการทางการเห็น และคนพิการทางสื่อพิมพ์**

คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

1. เห็นชอบหลักการในการดำเนินการเกี่ยวกับสนธิสัญญามาร์ราเคช เพื่ออำนวยความสะดวกในการเข้าถึงงานที่มีการโฆษณาแล้วสำหรับคนตาบอด คนพิการทางการเห็น และคนพิการทางสื่อพิมพ์

2. ให้หน่วยงานที่เกี่ยวข้องดำเนินการตามหน้าที่และภารกิจต่อไป

**สาระสำคัญของเรื่อง**

พม. รายงานว่า

1. ประเทศไทยได้ให้สัตยาบันต่ออนุสัญญาว่าด้วยสิทธิคนพิการเมื่อ พ.ศ. 2551 และปลัดกระทรวงการพัฒนาสังคมและความมั่นคงของมนุษย์ได้เป็นหัวหน้าคณะเดินทางไปรายงานการปฏิบัติตามพันธกรณีภายใต้อนุสัญญาฯ ดังกล่าว ต่อคณะกรรมการประจำอนุสัญญาว่าด้วยสิทธิคนพิการ เมื่อวันที่ 30-31 มีนาคม 2559 ณ นครเจนีวา สมาพันธรัฐสวิส

2. คณะอนุกรรมาธิการกิจการคนพิการ ในคณะกรรมาธิการกิจการสังคม กิจการเด็ก เยาวชน สตรี ผู้สูงอายุ คนพิการและผู้ด้อยโอกาส สภานิติบัญญัติแห่งชาติได้มีข้อเสนอตามที่องค์การทรัพย์สินทางปัญญาโลก (World Intellectual Property Organization : WIPO) ได้ให้การรับรอง “สนธิสัญญามาร์ราเคช เพื่ออำนวยความสะดวกในการเข้าถึงงานที่มีการโฆษณาแล้วสำหรับคนตาบอด คนพิการทางการเห็น และคนพิการทางสื่อสิ่งพิมพ์ (Marrakesh Treaty to Facilitate Access to Published Works for Persons Who Are Blind, Visually Impaired, or Otherwise Print Disabled : MVT)” เป็นการให้รัฐภาคีสามารถทำซ้ำ แจกจ่ายหรือจำหน่ายรวมถึงเผยแพร่งานที่มีโฆษณาแล้ว (Published Work) ที่อยู่ในรูปแบบซึ่งทุกคนรวมถึงคนพิการสามารถเข้าถึงและใช้ประโยชน์ได้

**13. เรื่อง รายงานผลเจรจาการบินระหว่างไทย-ญี่ปุ่น**

คณะรัฐมนตรีมีมติเห็นชอบตามที่กระทรวงคมนาคม (คค.) เสนอ ดังนี้

1. เห็นชอบในหลักการของบันทึกความเข้าใจระหว่างไทย-ญี่ปุ่น ฉบับลงนาม วันที่ 21 พฤศจิกายน 2555 และร่างหนังสือแลกเปลี่ยนทางการทูตของไทยและญี่ปุ่น

2. มอบให้กระทรวงการต่างประเทศ (กต.) ดำเนินการแลกเปลี่ยนหนังสือทางการทูตยืนยันการมีผลใช้บังคับของบันทึกความเข้าใจดังกล่าวต่อไป โดยให้ กต. สามารถปรับถ้อยคำตามความเหมาะสมที่ไม่กระทบกับสาระสำคัญ

**สาระสำคัญของเรื่อง**

คค. รายงานว่า

1. ไทยและญี่ปุ่นได้จัดทำความตกลงว่าด้วยบริการเดินอากาศระหว่างกัน ลงนามเมื่อวันที่ 19 มิถุนายน 2496 เพื่อใช้เป็นความตกลงฉบับแม่บทในความสัมพันธ์ด้านการบินและได้จัดให้มีการพบหารือกันเป็นระยะ โดยครั้งล่าสุดได้จัดทำบันทึกการหารือ (Record of Discussions) ระหว่างไทยและญี่ปุ่น ลงนามร่วมกันเมื่อวันที่ 21 พฤศจิกายน 2555 ณ กรุงเทพมหานคร ต่อมาคณะกรรมการผู้แทนรัฐบาลเพื่อพิจารณาทำความตกลงว่าด้วยการขนส่งทางอากาศกับรัฐบาลต่างประเทศเป็นประจำมีมติรับทราบรายงานผลการเจรจาดังกล่าวแล้ว ในคราวประชุมครั้งที่ 2/2556 เมื่อวันที่ 16 กันยายน 2556

2. บันทึกการหารือระหว่างไทย-ญี่ปุ่นที่ลงนามเมื่อวันที่ 21 พฤศจิกายน 2555 สรุปได้ ดังนี้

|  |  |
| --- | --- |
| **ประเด็น** | **รายละเอียดของบันทึกความเข้าใจ** |
| **ใบพิกัดเส้นทางบิน** | เพิ่มใบพิกัดเส้นทางบินอีก 1 เส้นทาง คือ **เส้นทาง ข** โดยระบุให้เป็นเส้นทางบินแบบเปิดสามารถทำการบินไปยังจุดต่าง ๆ ในญี่ปุ่นได้ยกเว้นโตเกียว  **• ฝ่ายไทย**  - เส้นทาง ก จุดต่าง ๆ ในไทย-จุดต่าง ๆ ในกัมพูชา และ/หรือ ลาว และ/หรือ เมียนมา และ/หรือ เวียดนาม-มะนิลา-ฮ่องกง-เกาชุง-ไทเป-โซล-จุดต่าง ๆ ในญี่ปุ่น-จุดพ้นใด ๆ ในทั้งสองทิศทาง  - **เส้นทาง ข จุดต่าง ๆ ในไทย-จุดระหว่างทางใด ๆ – จุดต่าง ๆ ในญี่ปุ่น ยกเว้นโตเกียว จุดพ้นใด ๆ ในทั้งสองทิศทาง**  **• ฝ่ายญี่ปุ่น**  - เส้นทาง ก จุดต่าง ๆ ในญี่ปุ่น-จุดต่าง ๆ ในจีนแผ่นดินใหญ่ที่จะระบุภายหลัง และ/หรือ บนเกาะฟอร์โมซา-ฮ่องกง-มะนิลา-จุดต่าง ๆ ในกัมพูชา และ/หรือ ลาว และ/หรือ เมียนมา และ/หรือ เวียดนาม-จาการ์ตา-สิงคโปร์-กัวลาลัมเปอร์-จุดต่าง ๆ ในไทย-จุดพ้นใด ๆ ในทั้งสองทิศทาง  - **เส้นทาง ข จุดต่าง ๆ ในญี่ปุ่น ยกเว้นโตเกียว-จุดระหว่างทางใด ๆ จุดต่าง ๆ ในไทย-จุดพ้นใด ๆ ในทั้งสองทิศทาง** |
| **ความจุความถี่** | **•** ปรับปรุงถ้อยคำให้ชัดเจนขึ้น โดยยังคงสิทธิความจุความถี่ไว้เช่นเดิมเกี่ยวกับการกำหนด**สิทธิรับขนการจราจรเสรีภาพที่ 3 และ 4 ได้อย่างไม่จำกัด** ทั้งเที่ยวบินรับขนผู้โดยสาร ผู้โดยสารผสมสินค้า และ/หรือเที่ยวบินรับขนเฉพาะสินค้า ระหว่างจุดใด ๆ ในญี่ปุ่น (ยกเว้นท่าอากาศยานฮาเนดะ) และจุดใด ๆ ในไทย ที่ทำการบินไปยัง/มาจากท่าอากาศยานนาริตะซึ่งเป็นไปตามการจัดสรรเวลาเข้า/ออกที่ท่าอากาศยานนาริตะ |
| **เสรีภาพที่ 5** | **• เพิ่มสิทธิรับขนการจราจรเสรีภาพที่ 5 ได้โดยไม่จำกัดสำหรับเส้นทางบินใหม่ (เส้นทางบิน ข)** |
| **การทำการบินโดยใช้ชื่อเที่ยวบินร่วมกัน (Code Sharing)** | **•** ปรับปรุงข้อบทว่าด้วยการทำการบินโดยใช้ชื่อเที่ยวบินร่วมกันเพื่อให้สอดคล้องกับร่างมาตรฐานของไทยและญี่ปุ่น |
| **ความตกลงว่าด้วยบริการเดินอากาศ** | **•** ความปลอดภัยการบิน  - แยกข้อบทเรื่องความปลอดภัยการบินออกจากข้อบทเรื่องการรักษาความปลอดภัยการบิน เพื่อให้มีความรัดกุมและชัดเจนมากขึ้น  **•** การรักษาความปลอดภัยการบิน  - แยกข้อบทเรื่องการรักษาความปลอดภัยการบินเป็นอีกข้อบทหนึ่ง โดยมีเนื้อหาเป็นไปตามร่างมาตรฐานที่ประเทศไทยจัดทำไว้กับประเทศต่าง ๆ |

3. คค. เห็นว่าการปรับปรุงสิทธิการบินต่าง ๆ จะทำให้สายการบินของทั้งสองฝ่ายมีความยืดหยุ่นในการวางแผนการให้บริการ และเปิดโอกาสให้สามารถเพิ่มบริการระหว่างกันได้มากขึ้น ส่งผลให้การขนส่งทางอากาศระหว่างประเทศทั้งสองขยายตัวเพิ่มมากขึ้น อันจะเป็นประโยชน์ต่อผู้โดยสาร ธุรกิจการขนส่งสินค้า อุตสาหกรรมการท่องเที่ยว การค้าและการบริการระหว่างทั้งสองประเทศให้เจริญเติบโตอย่างมีศักยภาพ

|  |
| --- |
| **แต่งตั้ง** |

14.  **เรื่อง  ขอทบทวนมติคณะรัฐมนตรีเกี่ยวกับคณะกรรมการต่าง ๆ ที่แต่งตั้งโดยมติคณะรัฐมนตรี**

          คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ  ขอทบทวนมติคณะรัฐมนตรีเมื่อวันที่ 9 ธันวาคม 2557 เกี่ยวกับการปรับปรุงองค์ประกอบ และ / หรือ อำนาจหน้าที่ของคณะกรรมการที่แต่งตั้งโดยมติคณะรัฐมนตรีในความรับผิดชอบของ กต. รวม 29 คณะ ตามรายชื่อ ดังนี้

**1.**      **กลุ่มภารกิจงานด้านความสัมพันธ์ทวิภาคี**

(1)    คณะกรรมาธิการร่วมไทย – เมียนมา

(2)    คณะกรรมาธิการร่วมว่าด้วยความร่วมมือไทย – ลาว

(3)    คณะกรรมาธิการร่วมว่าด้วยความร่วมมือทวิภาคีไทย – กัมพูชา

(4)    คณะกรรมการร่วมด้านการพัฒนาพื้นที่ชายแดนและการเชื่อมโยงเส้นทางคมนาคมระหว่างไทย – กัมพูชา (ฝ่ายไทย)

(5)    คณะกรรมาธิการร่วมว่าด้วยความร่วมมือทวิภาคีไทย – ฟิลิปปินส์ (ฝ่ายไทย)

(6)    คณะกรรมาธิการร่วมไทย-อินโดนีเซีย

(7)    คณะกรรมาธิการร่วมไทยกับบรูไนดารุสซาลาม

(8)    คณะกรรมาธิการร่วมว่าด้วยความร่วมมือทวิภาคีไทย – เวียดนาม (ฝ่ายไทย)

(9)    คณะกรรมาธิการร่วมว่าด้วยความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐเกาหลี

(10)คณะกรรมาธิการร่วมฝ่ายไทยสำหรับคณะกรรมาธิการร่วมเพื่อความร่วมมือไทย– บังคลาเทศ

(11)  คณะกรรมาธิการร่วมฝ่ายไทยสำหรับคณะกรรมาธิการร่วมเพื่อความร่วมมือไทย –อินเดีย

(12) คณะกรรมาธิการร่วมฝ่ายไทยสำหรับคณะกรรมาธิการร่วมว่าด้วยความร่วมมือไทย– เนปาล

(13) คณะกรรมาธิการร่วมฝ่ายไทยสำหรับคณะกรรมาธิการร่วมว่าด้วยความร่วมมือไทย–ศรีลังกา

(14) คณะกรรมาธิการฝ่ายไทยสำหรับคณะกรรมาธิการร่วมว่าด้วยทางเศรษฐกิจไทย –

ปากีสถาน

(15) คณะกรรมาธิการฝ่ายไทยสำหรับคณะกรรมาธิการร่วมระดับสูงระหว่างรัฐบาลแห่งราชอาณาจักรไทยและรัฐบาลแห่งรัฐกาตาร์

(16) คณะกรรมาธิการฝ่ายไทยสำหรับคณะกรรมาธิการร่วมว่าด้วยความร่วมมือด้านเศรษฐกิจ การค้าและวิชาการ ระหว่างรัฐบาลแห่งราชอาณาจักรไทยและรัฐบาลแห่งสหรัฐอาหรับเอมิเรตส์

(17) คณะกรรมาธิการฝ่ายไทยสำหรับคณะกรรมาธิการร่วมว่าด้วยความร่วมมือทางเศรษฐกิจพาณิชยกรรม อุตสาหกรรม วิชาการ เกษตรกรรม และวิทยาศาสตร์ ระหว่างราชอาณาจักรไทยและสาธารณรัฐอิสลามอิหร่าน

(18) คณะกรรมาธิการฝ่ายไทยสำหรับคณะกรรมาธิการร่วมระดับสูงว่าด้วยความร่วมมือทวิภาคีระหว่างรัฐบาลแห่งราชอาณาจักรไทยและรัฐบาลแห่งราชอาณาจักรบาห์เรน

(19) คณะกรรมาธิการฝ่ายไทยสำหรับคณะกรรมาธิการร่วมว่าด้วยความร่วมมือทวิภาคีระหว่างรัฐบาลแห่งราชอาณาจักรไทยและรัฐบาลแห่งสาธารณรัฐอาหรับอียิปต์

(20) คณะกรรมาธิการร่วมฝ่ายไทยเพื่อความร่วมมือทวิภาคีระหว่างรัฐบาลแห่งราชอาณาจักรไทยกับรัฐบาลแห่งราชอาณาจักรอุซเบกิสถาน

(21) คณะกรรมาธิการร่วมฝ่ายไทยเพื่อความร่วมมือทวิภาคีระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐคาซัคสถาน

(22) คณะกรรมการความร่วมมือไทย – สหภาพยุโรป

(23) คณะกรรมาธิการร่วมฝ่ายไทยว่าด้วยความร่วมมือทวิภาคีไทย – ออสเตรเลีย

(24) คณะกรรมาธิการร่วมฝ่ายไทยว่าด้วยความร่วมมือทวิภาคีไทย – นิวซีแลนด์

2. **กลุ่มภารกิจงานด้านพหุภาคี**

                    คณะกรรมการประสานงานด้านสหประชาชาติ องค์การระหว่างประเทศอื่น ๆ และองค์การต่างประเทศ

3.       **กลุ่มภารกิจงานด้านอื่น ๆ**

(1)    คณะกรรมการร่วมระดับรัฐมนตรีว่าด้วยความร่วมมือทางวิทยาศาสตร์และวิชาการไทย– จีน (คกร. ไทย – จีน)

(2)    คณะกรรมการว่าด้วยความร่วมมือทางวัฒนธรรมระหว่างประเทศไทยกับประเทศต่างๆ

(3)    คณะกรรมการนโยบายความร่วมมือทางเศรษฐกิจและวิชาการกับต่างประเทศ

(4)    คณะกรรมการร่วมเพื่อพิจารณาการจัดทำการตรวจลงตราเดียว

**15. เรื่อง รัฐบาลสาธารณรัฐเบลารุสขออนุมัติการเปิดสถานกงสุลกิตติมศักดิ์และขอแต่งตั้งกงสุลกิตติมศักดิ์ประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติตามที่รัฐบาลสาธารณรัฐเบลารุสมีความประสงค์ขอเปิดสถานกงสุลกิตติมศักดิ์สาธารณรัฐเบลารุสประจำประเทศไทย และแต่งตั้ง **นางสาวกรนันท์ สุคนธ์ฤทธิกร** ให้ดำรงตำแหน่ง กงสุลกิตติมศักดิ์สาธารณรัฐเบลารุสประจำประเทศไทย ตามที่กระทรวงการต่างประเทศเสนอ

**16. เรื่อง การแต่งตั้งข้าราชการพลเรือนสามัญให้ดำรงตำแหน่งเลขาธิการคณะกรรมการวิจัยแห่งชาติ (บริหารระดับสูง) (สำนักงานคณะกรรมการวิจัยแห่งชาติ)**

คณะรัฐมนตรีมีมติอนุมัติตามที่สำนักงานคณะกรรมการวิจัยแห่งชาติเสนอแต่งตั้ง **นางสาวสุกัญญา ธีระกูรณ์เลิศ** รองเลขาธิการคณะกรรมการวิจัยแห่งชาติ สำนักงานคณะกรรมการวิจัยแห่งชาติ ให้ดำรงตำแหน่ง เลขาธิการคณะกรรมการวิจัยแห่งชาติ สำนักงานคณะกรรมการวิจัยแห่งชาติ ตั้งแต่วันที่ 1 ตุลาคม 2558 เพื่อทดแทนผู้เกษียณอายุราชการและมีคำสั่งให้รักษาราชการแทนในตำแหน่งดังกล่าว ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป